paragraph_text: American IV: The Man Comes Around je četvrti album Johnnyja Casha objavljen u American seriji 2002. Većina pjesama su obrade koje Cash izvodi u svom asketskom stilu, uz pomoć producenta Ricka Rubina. Na primjer, Rubin je za pjesmu "Personal Jesus" zamolio gitarista Red Hot Chili Peppersa Johna Frusciantea da prepravi akustičnu verziju pjesme Martina Gorea, koja je uključivala jednostavni akustični rif koji je doveo pjesmu u formu bluesa. Casha su na pratećim vokalima pomagali mnogi glazbenici kao što su Fiona Apple, Nick Cave i Don Henley. American IV bio je posljednji album koji je Cash objavio za svog života. Bio je i prvi album koji je dosegao zlatnu nakladu (prodavši se u više od 500 tisuća primjeraka) u trideset godina.